РЕГЛАМЕНТ (ЕС) № 1234/2010 НА ЕВРОПЕЙСКИЯ ПАРЛАМЕНТ И НА СЪВЕТА
от 15 декември 2010 година
за изменение на Регламент (ЕО) № 1234/2007 на Съвета (Общ регламент за ООП) относно помощта, която се предоставя в рамките на германския алкохолен монопол
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 42, първа алинея и член 43, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
като взеха предвид становището на Европейския икономически и социален комитет (1),
в съответствие с обикновената законодателна процедура (2),
като имат предвид, че:
(1)
Срокът на действие на специфичните правила за помощта, която Германия може да предоставя в рамките на германския алкохолен монопол („монополът“) съгласно член 182, параграф 4 от Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (3), изтича на 31 декември 2010 г.
(2)
Според доклада, представен от Комисията съгласно член 184, параграф 3 от Регламент (ЕО) № 1234/2007, през последните години значението на монопола намалява. В периода между 2001 г. и 2008 г. около 70 земеделски запечатани дестилерии под митнически контрол (landwirtschaftliche Verschlussbrennereien) са напуснали монопола. От 2003 г. насам намаляват продаваните от монопола количества, а бюджетът е намалял от 110 милиона евро през 2003 г. на 80 милиона евро през 2008 г. Поради това някои дестилерии вече са положили усилия да се подготвят за излизането си на свободния пазар, като създават кооперативи, инвестират в оборудване с по-ниска консумация на енергия, за да намалят производствените разходи, и все по-често продават алкохола си директно. Въпреки това е необходимо повече време, за да бъде улеснен този процес на адаптация и да се даде възможност на дестилериите да оцелеят на свободния пазар. Смята се за необходимо да бъде увеличен срокът с още няколко години, за да бъде завършен процесът на премахване на монопола и на отпадане на помощта и да се позволи постепенното окончателно прекратяване на помощта.
(3)
В някои части на Германия алкохолните дестилерии са традиционно свързани с малки и средни земеделски стопанства и имат важна роля за продължаване на тяхната дейност, като осигуряват допълнителен доход на земеделските производители и гарантират заетостта в селските райони. Следователно земеделските запечатани дестилерии под митнически контрол, които преработват главно зърнени култури и картофи, следва да продължат да могат да получават помощи чрез монопола до 31 декември 2013 г. До тази дата всички запечатани дестилерии под митнически контрол следва да са навлезли на свободния пазар. Този срок съвпада и с началото на новия програмен период за развитие на селските райони 2014-2020 г., което е една възможност за Германия да прехвърли част от финансовите средства, използвани за монопола, в програмата си за развитие на селските райони.
(4)
Дребномащабните дестилерии на фиксирана ставка (Abfindungsbrennereien), ползвателите на дестилерии (Stoffbesitzer) и кооперативните дестилерии за плодове (Obstgemeinschaftsbrennereien) особено допринасят за съхраняването на традиционните ландшафти и биоразнообразието, като спомагат за съхраняването на овощните градини, от които се доставят суровини за дестилериите. Предвид тези съображения, както и факта, че производството на тези дестилерии е местно по мащаби и много ограничено, те следва да продължат да могат да ползват предоставяните чрез монопола помощи за един последен период до 31 декември 2017 г. До тази дата монополът следва да бъде закрит. За да се гарантира, че тази помощ действително постепенно се прекратява, от 2013 г. нататък Германия следва да представя ежегодно годишен план за постепенното ѝ прекратяване.
(5)
Производството на етилов алкохол в рамките на монопола е ограничено и понастоящем възлиза на по-малко от 10 % от цялото производство на етилов алкохол от земеделски произход в Германия. Тъй като до 31 декември 2013 г. всички запечатани дестилерии под митнически контрол ще са навлезли на свободния пазар, този процент ще намалее значително след тази дата.
(6)
За да се гарантира непрекъснатост при предоставянето на помощта, настоящият регламент следва да се прилага от 1 януари 2011 г.
(7)
Следователно Регламент (ЕО) № 1234/2007 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Член 182, параграф 4 от Регламент (ЕО) № 1234/2007 се заменя със следния текст:
„4. Дерогацията, предвидена в член 180, втора алинея от настоящия регламент, се прилага за помощта, която Германия предоставя в съществуващите национални рамки на германския алкохолен монопол („монополът“) за продукти, предлагани на пазара от монопола след последваща преработка като етилов алкохол от земеделски произход, посочен в приложение I към Договора за функционирането на Европейския съюз (ДФЕС). Тази дерогация има действие само до 31 декември 2017 г., не засяга прилагането на член 108, параграф 1 и член 108, параграф 3, първо изречение от ДФЕС и се прилага, при условие че са спазени следните условия:
а)
общата продукция на етилов алкохол в рамките на монопола, за която се ползват помощи, постепенно намалява от максималното количество от 600 000 hl през 2011 г. до 420 000 hl през 2012 г. и до 240 000 hl през 2013 г., и може да достига максимум 60 000 hl годишно в периода от 1 януари 2014 г. до 31 декември 2017 г., когато монополът преустановява съществуването си;
б)
производството на земеделските запечатани дестилерии, които ползват помощи, постепенно намалява от 540 000 hl през 2011 г. до 360 000 hl през 2012 г. и до 180 000 hl през 2013 г. До 31 декември 2013 г. всички земеделски запечатани дестилерии са напуснали монопола. При напускането на монопола на всяка земеделска запечатана дестилерия под митнически контрол е позволено да получи компенсаторна помощ в размер на 257,50 EUR/hl от номиналните дестилационни права по смисъла на приложимото германско законодателство. Тази компенсаторна помощ може да се предостави не по-късно от 31 декември 2013 г. Тя може да бъде изплатена обаче на няколко транша, последният от които не може да бъде по-късно от 31 декември 2017 г.;
в)
дребномащабните дестилерии на фиксирана ставка, ползвателите на дестилерии и кооперативните дестилерии за плодове могат да се възползват от помощта, предоставяна от монопола, до 31 декември 2017 г., при условие че произвежданите количества, за които ползват помощта, не надвишават 60 000 hl годишно;
г)
общата сума на помощта, изплатена от 1 януари 2011 г. до 31 декември 2013 г., не надхвърля 269,9 милиона евро, а общата сума на помощта, изплатена от 1 януари 2014 г. до 31 декември 2017 г., не надхвърля 268 милиона евро; и
д)
преди 30 юни всяка година Германия представя на Комисията доклад за функционирането на монопола и за предоставените през предходната година в рамките на монопола помощи. Комисията предава този доклад на Европейския парламент и на Съвета. Освен това годишните доклади, които следва да бъдат предоставяни от 2013 г. до 2016 г., включват годишен план за постепенно прекратяване на помощта през следващата година по отношение на дребномащабните дестилерии на фиксирана ставка, ползвателите на дестилерии и кооперативните дестилерии за плодове.“
Член 2
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 15 декември 2010 година.